Vandag het ons in die woestyn gaan afskeid neem van ons vriend Martyn wat onlangs oorlede is. Verlede jaar hierdie tyd tydens ons besoek aan Swakopmund en Walvisbaai, het hy ons een hele dag na SY WOESTYN geneem. Hy het met soveel deernis en liefde vir die woestyn vir ons al die mooi plekke ( ja mooi plekke !) gaan wys. Dit was 'n onvergeetlike dag en vir Johann wat in die Karoo grootgeword het, het die sand en "niks" van die woestyn, met Martyn se vertellings selfs mooi geword. Soveel so dat ons nou vandag 'n hele dag van ons toer afgesonder het om weer al die ou plekkies wat Martyn met soveel sorg vir ons gaan wys het, weer besoek het.
Dan draai ons weer weswaarts op die C28 en besoek Blutkuppe (Bloedkoppie) As jy wil in die woestyn uitkamp, is dit die plek. Hier is 15 kampplekke rondom die granietberg gespasieer. Hier is geen geriewe nie, en jy moet alles saambring wat jy gaan benodig. Die staanplekke van nommer 10 opwaarts is aan die Noordwestelike kant van die koppie, en het redelike skaduwee. Dit is egter dik sand op pad daarheen, en jy moet jou ry ken om daar te kom. Vir absolute stilte en afgesondheid, is dit die plek
Daarvandaan gaan ons na die Maanlandskap. Dit is 'n barre rotsagtige berglandskap aan weerskante van die droe Swakoprivier. Mens sien die landskap bo van 'n uitkykpunt en die wereld le droog en onherbergsaam hier onder jou
Ons sluit die dag af met 'n besoek aan die Goanikontes Oase. Dit is 'n Restaurant, kampplek met 'n aantal mooi koelte staanplekke en 'n paar chalets wat jy kan huur. Naweke is dit baie gewild en mense ry hierheen vir 'n ete of vir tee en koek. Die Oase is binne-in die Maanlandskap langs die Swakop Rivier, en die rotsbanke en klipstrukture kom tot laag af rondom die oase.